Saksdokumenter

**ÅRSMØTE 2020**



6. februar 2020, kl. 18.00

Lillehammer rådhus, kommunestyresalen

Innholdsfortegnelse

[Kjøreplan 3](#_Toc31443532)

[Åpning av årsmøtet 4](#_Toc31443533)

[Godkjenning av innkalling, sakliste og forretningsorden 4](#_Toc31443534)

[Konstituering av årsmøtet 4](#_Toc31443535)

[Politisk innledning og debatt 5](#_Toc31443536)

[Utdeling av merker og diplom for langt medlemskap 5](#_Toc31443537)

[Årsmelding 2019 5](#_Toc31443538)

[Regnskap 2019 6](#_Toc31443539)

[Budsjett 2020 8](#_Toc31443540)

[Innkomne forslag 9](#_Toc31443541)

[Forslag 1: Forslag til endring av vedtektene 9](#_Toc31443542)

[Forslag 2: Nytt Vinter-OL i Norge 2030 9](#_Toc31443543)

[Forslag 3: Energiutvalg 10](#_Toc31443544)

[Forslag 4: Et trygt og anstendig arbeidsliv 11](#_Toc31443545)

[Forslag 5: Avskaff foretaksmodellen i spesialisthelsetjenesten 12](#_Toc31443546)

[Forslag 6: Folk flest skal kunne kjøpe egen bolig 13](#_Toc31443547)

[Forslag 7: Samordnet søskenmoderasjon 13](#_Toc31443548)

[Forslag 8: Kommuneøkonomi 14](#_Toc31443549)

[Forslag 9: Helsearbeiderboliger 15](#_Toc31443550)

[Forslag 10: Trygge og forutsigbare arbeidsplasser for frilansere, kunstnere og midlertidig ansatte 15](#_Toc31443551)

[Forslag 11: Utbygging av dobbeltspor til Lillehammer 16](#_Toc31443552)

[Forslag 12: Fastlegeordningen 17](#_Toc31443553)

[Forslag 13: Lillehammer Ap skal være en åpen og inkluderende organisasjon basert på respekt og tillit 17](#_Toc31443554)

[Forslag 14: Møtetidspunkt for kommunestyret 18](#_Toc31443555)

[Forslag 15: Nedleggelse av bofellesskap 19](#_Toc31443556)

[Forslag 16: Påslag til dekking av pensjonsutgifter til private barnehager må tilsvare faktisk utgift 20](#_Toc31443557)

[Forslag 17: Frivillighetsbyen Lillehammer 21](#_Toc31443558)

[Forslag 18: Psykisk helse 22](#_Toc31443559)

[Forslag 19: Politikerlønn 23](#_Toc31443560)

[Forslag 20: Lønn/ godtgjørelse for politikere og ansatte 23](#_Toc31443561)

[Forslag 21: Behov for en kritisk gjennomgang av bemanning og kostnadene i Lillehammer kommunes stabsfunksjoner 26](#_Toc31443562)

[Forslag 22: Lillehammer sykehus skal styrkes og videreutvikles 26](#_Toc31443563)

[Forslag 23: Lillehammer sykehus – et ansvar og en utfordring for LAP 27](#_Toc31443564)

[Valg 33](#_Toc31443565)

[Vedlegg 35](#_Toc31443566)

[Årsmelding 2019 35](#_Toc31443567)

[Årsmelding fra kommunestyregruppa 2019 41](#_Toc31443568)

[Sanger 43](#_Toc31443569)

[Internasjonalen 43](#_Toc31443570)

[Din tanke er fri 44](#_Toc31443571)

[Seiren følger våre faner 45](#_Toc31443572)

[Syng høyt kamerater 46](#_Toc31443573)

[Ta hverandre i handa og hold 47](#_Toc31443574)

[De unge slekter 48](#_Toc31443575)

## **Kjøreplan**

|  |  |
| --- | --- |
| 18.00 | Åpning |
|  | Godkjenning av innkalling og sakliste |
|  | Konstituering av møtet |
| 18.10 | Politisk innledning ved Ina Libak, AUFDebatt |
| 19.00 | Utdeling av merker og diplomer |
| 19.10 | Årsmelding |
|  | Regnskap |
|  | Budsjett |
|  | Valg |
| 19.30 | Innkomne forslag |
| 21.00 | Møteavslutning |

**Sak 1**

## **Åpning av årsmøtet**

Kommunepartiets leder, Mads Furu, åpner møtet.

**Sak 2**

## **Godkjenning av innkalling, sakliste og forretningsorden**

Innkallingen var sendt på SMS til medlemmer med registrert mobilnummer i medlemssystemet, på e-post til de med registrert epostadresse og lagt ut på Facebook og hjemmesiden på internett. I tillegg var frist for innsending av forslag særskilt varslet pr SMS.

Styrets forslag til dagsorden

Sak 1: Åpning

Sak 2: Godkjenning av innkalling og saksliste

Sak 3: Konstituering

Sak 4: Politisk innledning og debatt

 v/ Ina Libak, leder i AUF

Sak 5: Årsmelding 2019

Sak 6: Regnskap 2019

Sak 7: Budsjett 2020

Sak 8: Innkomne forslag

Sak 9: Valg

Styrets forslag til forretningsorden:

1. Møtetiden er fra kl. 18.00 til kl. 21.00, eller til sakslista er ferdig behandlet.
2. Taletiden er gjennomgående 3 minutter for alle.
Ingen har rett til ordet mer enn to ganger til samme sak.
Dirigenten har rett til å stille forslag om ytterligere begrensning av taletiden, og framsette forslag om strek ved de inntegnede talere.
Til forretningsorden får ingen ordet mer enn én gang og taletiden er inntil 2 minutter.
Det åpnes ikke for replikker.
Talere skal tale fra talerstolen.
3. Det velges to dirigenterer til å lede årsmøtets forhandlinger og én sekretærer til å føre protokollen. I protokollen innføres saker som behandles, alle forslag, vedtak, avstemninger ved vedtak og hvem som har ordet til saken.
4. Alle forslag framlegges skriftlig til dirigentene undertegnet av forslagstiller.
Etter at det er vedtatt å sette strek kan nye forslag ikke framsettes.
5. Dersom noen krever det skal valgene foregå ved skriftlig avstemning. Andre avstemninger foregår ved håndsopprekning.
6. Protokollen godkjennes av styret.

**Sak 3**

## **Konstituering av årsmøtet**

Styrets forslag til møteledelse:

Dirigenter: Ane Tosterud Holte og Merethe Kjellberg

Møtesekretær: Jørund Hassel

**Sak 4**

## **Politisk innledning og debatt**

Før møtet begynner behandlingen av innkomne forslag og ordinære årsmøtesaker, blir det politisk innledning ved leder i AUF, Ina Libak.

## **Utdeling av merker og diplom for langt medlemskap**

Det deles ut merker og diplomer til medlemmer som har hhv 20, 30, 40, 50 og 60 års medlemskap i Arbeiderpartiet.

**Sak 5**

## **Årsmelding 2019**

*Styret har ikke stemmerett ved behandling av styrets årsmelding, jf. Lillehammer Arbeiderpartis vedtekter og retningslinjer for Arbeiderpartiets kommunepartier § 3 Årsmøter.*

Styrets årsmelding og kommunestyregruppas årsmelding følger vedlagt, hhv vedlegg 1 og 2.

**Styrets forslag til vedtak:**

Styrets årsmelding godkjennes.

Årsmelding fra kommunestyregruppa tas til orientering.

**Sak 6**

## **Regnskap 2019**

*Styret har ikke stemmerett ved behandling av regnskapet, jf. Lillehammer Arbeiderpartis vedtekter og retningslinjer for Arbeiderpartiets kommunepartier § 3 Årsmøter.*

Regnskap og revisors beretning legges frem i møtet.

Revisors beretning refereres av møteleder.

|  |  |  |
| --- | --- | --- |
| **Resultatregnskap** | **2019** | **2018** |
| **Driftsinntekter** |  |  |
| Kontingentinntekter | 31 528 | 32 437,44 |
| Offentlig tilskudd | 119 757,20 | 118 385,20 |
| Partiskatt | 1 200 | 1 400,00 |
| Andre inntekter | 4 448 | 12 044,72 |
| **Sum driftsinntekter** | **156 933,2** | **164 267,36** |
|  |  |  |
| **Driftskostnader** |  |  |
| Kontorutgifter | 2 245 | 3 752,80 |
| Møter/reiser | 45 174,10 | 41 459,74 |
| Gaver/blomster | 6 325 | 4 717,75 |
| Annonser/ SMS utsendinger | 4 853,5 | 2 671,00 |
| Husleie | 18 000 | 6 000,00 |
| Landsmøtefond / org. sekr. | 5 620 | 7 572,00 |
| Reisefordeling | 2 215 | 2 058,00 |
| Roser valgkamp | 24 950 | 16 825,06 |
| Materiell valgkamp | 83 827,21 | 2 805,45 |
| **Sum driftskostnader** | 193 209,81 | 87 861,80 |
| **Driftsresultat** | **-36 276,61** | **76 405,56** |
|  |  |  |
| **Finansposter** |  |  |
| Renteinntekter | 1 968,57 | 1 137,34 |
| Rentekostnader |  |  |
| **Resultat finansposter** | **1 968,57** | **1 137,34** |
|  |  |  |
| **Resultat**  | **-34 308,04** | **77 542,90** |

|  |  |  |
| --- | --- | --- |
| **Balanse** | **2019** | **2018** |
| **Eiendeler** |  |  |
| DNB Foreningskonto | 132 106,26 | 168 286,87 |
| DNB Pengemarked | 254 174,68 | 252 302,11 |
| **Sum eiendeler** | **386 280,94** | **420 588,98** |
|  |  |  |
| **Egenkapital og gjeld** |  |  |
| Ubetalt husleie  |  |  |
| Egenkapital  | 386 280,94 | 420 588,98 |
| **Sum gjeld og egenkapital** | **386 280,94** | **420 588,98** |

**Styrets forslag til vedtak:**

Regnskapet med revisors beretning godkjennes

**Sak 7**

## **Budsjett 2020**

Styrets vedtatte budsjett for 2020:

|  |  |  |  |
| --- | --- | --- | --- |
|   |   | 31.12.2019 |   |
| **Resultatregnskap** | **Budsjett 2020** | **Regnskap 2019** | **Budsjett 2019** |
| **Driftsinntekter** |   |   |   |
| Kontingentinntekter | 30 000 | 31 528,00 | 30 000 |
| Offentlige tilskudd | 80 000 | 119 757,20 | 116 000 |
| Partiskatt | 3 000 | 1 200,00 | 3 500 |
| Andre inntekter  | 3 000 | 4 448,00 | 3 500 |
| **Sum driftsinntekter** | **116 000** | **156 933,20** | **153 000** |
|   |   |   |   |
| **Driftskostnader** |   |   |   |
| Kontorutgifter | 1 500 | 2 245,00 | 1 500 |
| Møter/reiser | 50 000 | 45 174,10 | 55 000 |
| Gaver/blomster | 4 000 | 6 325,00 | 3 000 |
| Annonser/ SMS utsendinger | 3 000 | 4 853,50 | 9 000 |
| Husleie | 12 000 | 18 000,00 | 12 000 |
| Landsmøtefond / org. Sekr. | 8 500 | 5 620,00 | 8 500 |
| Reisefordeling | 3 500 | 2 215,00 | 3 250 |
| Roser valgkamp  | 10 000 | 24 950,00 | 17 500 |
| Materiell valgkamp  | 8 000 | 83 827,21 | 76 500 |
|  |  |  |  |
| **SUM driftskostnader** | **100 500** | **193 209,81** | **194 750**  |
| **Driftsresultat**  | **15 500** | **-36 276,61** | **-41 750** |
|  |  |  |  |
| **Finansposter** |  |  |  |
| Renteinntekter | 500 | *1 968,57* | *500* |
| Rentekostnader |   |  |   |
| **Resultat finansposter** | **500** | ***1 968,57*** | ***500*** |
|  |  |  |  |
| **Årsresultat** | **16 000** | ***-34 308,04*** | ***-41 250*** |

**Styrets forslag til vedtak:**

Styrets vedtatte budsjett for 2020 tas til orientering.

**Sak 8**

## **Innkomne forslag**

### Forslag 1:Forslag til endring av vedtektene

**Forslagsstiller:** Styret

Forslag:

1. Studielederen tituleres heretter medlemsansvarlig i henhold til vedtektsendringer vedtatt på landsmøtet 2019.
2. Det tas inn en ny §13 om partiskatt.
3. Retningslinjer mot trakassering slik de ble vedtatt på landsmøtet i 2019 tas inn som en del av Lillehammer Arbeiderpartis vedtekter.
4. De nye vedtektene datert 6.2.20 sendes styret i Innlandet Ap for godkjenning

Begrunnelse:

Endringene slik de er foreslått i punkt 1 og 3 følger av vedtak i landsmøtet 2019.

Den nye § 13 vedrørende partiskatt lyder slik:

*Medlemmene av kommunestyregruppa som mottar en fast godgjøring for sitt verv i kommunestyret, betaler en frivillig partiskatt til kommunepartiet. Skatten avsettes til valgkamp for kommunepartiet. Retningsgivende størrelse på skatten skal drøftes i kommunestyregruppa i løpet av det første året gruppa har sitt virke.*

Innholdet i vedtektsforslaget er tidligere behandlet og vedtatt som enkeltstående vedtak, men aldri tatt inn vedtektene. Gjennom forrige kommunestyreperiode har deler av gruppa betalt partiskatt, men etter styrets syn er det behov for å vedtektsfeste denne ordningen for at den skal bli en fast del av partiets virksomhet.

**Styrets innstilling:**

Forslaget vedtas

### Forslag 2:Nytt Vinter-OL i Norge 2030

**Forslagstiller:** Knut Korsæth

**Forslag:**

1. Det videre utredningsarbeid må snarest opphøre.

2. Restbeløpet av økonomiske midler tilbakeføres driftsbudsjettet for styrking av lovpålagte oppgaver innen barnehage, skole, helse og sosialsektoren.

**Begrunnelse:**

Lillehammer kommune er i aktivitet for et vinter OL i Norge og Lillehammer i 2030. Det er nedsatt arbeidsgrupper, det foretas utredningsarbeid og omfattende reisevirksomhet. Økonomiske uttellinger for mulig Vinter-OL i Norge i 2030 dekket over kommunebudsjettet til Lillehammer, og - før Norges Idrettsforbund og Stortinget har ment noe i dette spørsmålet, kan karakteriseres som uansvarlig forvaltning av våre skattekroner. Særlig tatt i betrakting de økonomiske utfordringer kommunen står overfor når det gjelder å finne dekning til lovpålagte tjenester innenfor barnehage, skole og helse og sosialsektoren.

Fra IOC-hold opplyses det at fordelingen av Vinter-OL skjer i rekkefølge innen den enkelte verdens del. I praksis betyr det at Vinter-OL i årene som kommer, vil finne sted i Asia 2022, Europa 2026, Amerika 2030, Vest-Asia/Sørøst Europa,2034 og Europa , 2038.

At det nå lokalt er satt i gang utredninger med tanke på et nytt Vinter-OL i Norge i 2030, er oppsiktsvekkende siden Amerika står for tur i 2030. Europas muligheter vil først komme i 2038. Økonomiske uttellinger for mulig Vinter-OL i Norge i 2030, er uttellinger som klart må anvendes til andre og viktigere kommunale oppgaver!

Vi/En ser heller ikke bort fra at mange i Norge vil forundre seg over hvordan Lillehammer kommune opptrer i denne saken, og at byens renomme som en seriøs arrangør i slike sammenhenger, settes på spill.

**Styrets kommentar:**

Dette arbeidet er vedtatt og igangsatt. Denne saken har vært oppe mange ganger og har blitt nedstemt hver gang. Styret ser ikke at det er framlagt nye momenter som gir grunn til å endre innstilling til saken. Lillehammer Arbeiderpartis program sier at vi skal jobbe for store internasjonale arrangementer til kommunen vår.

**Styrets innstilling:**

Forslaget avvises.

### Forslag 3:Energiutvalg

**Forslagsstiller:** Arild Haugstad

**Forslag:**

Det nedsettes et energiutvalg i Lillehammer Arbeiderparti på 3-5 personer. Utvalget oppnevnes av styret, og skal ha som oppgave å være et rådgiverne utvalg for Lillehammer Arbeiderparti i energipolitiske saker.

**Begrunnelse:**

Lillehammer kommune eier betydelige verdier i Eidsiva energi AS. Det har nettopp blitt gjennomført en stor fusjon med Hafslund AS. Utviklingen innenfor energisektoren er i stor endring, og endringer skjer raskt. Det er press på rammebetingelsene, og store verdier er i spill. Arbeiderpartiet som det ledende partiet i kommunen bør ha et utvalg som følger denne utviklingen nøye.

**Styrets innstilling:**

Forslaget oversendes styret som legger frem en innstilling til medlemsmøtet i tråd med intensjonen i forslaget.

### Forslag 4:Et trygt og anstendig arbeidsliv

**Forslagsstiller:** Jan Wiggo Hageløkken

**Forslag:**

Lillehammer Arbeiderparti mener staten må innføre regler om innkjøp av varer og tjenester som fremmer et seriøst arbeidsliv. I tillegg må man stoppe adgangen til å organisere seg bort fra arbeidsgiveransvaret slik vi har sett eksempler på blant annet innen private helse- og omsorgsselskaper. Lignende problemstillinger ser vi også i deler av den såkalte delingsøkonomien.

Krav om faste ansettelser i fulle stillinger og full lønn mellom oppdrag vil gjøre det mer attraktivt å ansette folk i de selskapene de faktisk jobber i og mindre attraktivt å benytte innleie. Det må legges til rette for at faste hele stillinger blir normen også i kvinnedominerte yrker innen blant annet helse, velferd, varehandel og privat tjenesteytende sektor.

**Begrunnelse:**

Et arbeid å gå til og ei lønn å leve av er blant de grunnleggende menneskerettigheter. Arbeidsdeltakelse er også viktig for innbyggernes frihet og deltakelse i fellesskapet. Et samfunn med små forskjeller mellom folk gir trygghet for alle. Høy yrkesdeltakelse er en viktig forutsetning for en velferdsstat som favner alle innbyggere. Det norske arbeidslivet er i stor grad preget av samspill mellom arbeidstaker, arbeidsgiver og politiske myndigheter. Trepartssamarbeidet, eller Den Norske Modellen.  Den norske modellen har blitt til gjennom arbeidskamp og gjennom beviste politiske valg gjennom mange år. Faste ansettelser er grunnmuren i det norske arbeidslivet. Den sterkeste forkjemperen for et godt arbeidsliv har vært, og er fagbevegelsen. Det gode arbeidslivet er i dag under press. Vi ser en økende grad av individualisering og et sterkt press på opparbeidede rettigheter. Vi merker press på lover og regelverk som er til for å beskytte arbeidstakere. Sosial dumping, innleie av arbeidskraft og uoversiktlige selskapsstrukturer utfordrer det gode arbeidslivet.  Ufrivillig deltid innen flere bransjer både i offentlig og privat sektor er en stor utfordring for de arbeidstakere som er berørt. For samfunnet er det dårlig utnyttelse av tilgjengelig arbeidskraft. Når landet i tillegg styres av den mest konservative regjering noensinne så betyr det at mektige krefter ønsker å flytte maktbalansen i det norske arbeidslivet.

**Styrets innstilling:**

Forslaget vedtas.

Forslaget fremmes for årsmøtet i Innlandet Ap og til landsmøtet 2021.

### Forslag 5:Avskaff foretaksmodellen i spesialisthelsetjenesten

**Forslagsstiller:** Jan Wiggo Hageløkken**.**

**Forslag:**

Lillehammer Arbeiderparti krever at foretaksmodellen i spesialhelsetjenesten avskaffes og erstattes folkevalgt styring og demokratisk forankring.

**Begrunnelse:**

I 2002 ble vedtatt at sykehusene skulle styres etter en foretaksmodell. Begrunnelsen var i stor grad at hverken politikere eller fagfolk innen helse var egnet til å styre sykehusene. Modellen man valgte innebar at det ble opprettet regionale helseforetak som skulle styres etter bedriftsøkonomiske prinsipper. Stortinget skulle sette mål og rammer for virksomheten og vedta årlige bevilgninger til drift. Siden opprettelsen av helseforetakene har vi sett en økende tendens til byråkratisering og en redusert politisk styring av helseforetakene. Markedstenkning går foran hensynet til pasienter. Administrasjon og antall direktører har økt kraftig. Lokale og regionale politikere er satt på sidelinja. Sykehusene har slik fjernet seg mer og mer fra den befolkningen de skal tjene. Helsetjenesten operer i dag i et konstruert marked som preges av internprising, stykkprisfinansiering, innfløkte belønningssystemer, privatisering og konkurranseutsetting. Investeringer må tas gjennom overskudd på drift. Balanse i regnskaper prioriteres over kvalitet i tjenesten som ytes. Lillehammer Arbeiderparti mener at dette ikke har ført til en god offentlig helsetjeneste med lik tilgjengelighet og god kvalitet. Det må erkjennes at markedsøkonomiske prinsipper ikke er egnet styringsform i helsesektoren.

***Styrets kommentar*:**

Et flertall i styret mener forslaget bør vedtas til tross for at man i dag ikke har noe klart alternativ til dagens organisering. Styret mener det vil la seg gjøre å legge frem gode alternativer hvis først det er fattet vedtak om avvikling av dagens foretaksmodell.

*Jørund Hassel fremmet følgende alternative forslag:*

Før eventuelt vedtak om avvikling av foretaksmodellen, må Arbeiderpartiet sentralt innhente juridisk dokumentasjon på hvilke muligheter man har til andre driftsmodeller enn foretaksmodellen så lenge EØS-avtalen ligger til grunn.
*Forslaget fikk en stemme og falt.*

**Styrets Innstilling:**

Forslaget vedtas.

Forslaget fremmes for årsmøtet i Innlandet Ap og til landsmøtet 2021.

### Forslag 6:Folk flest skal kunne kjøpe egen bolig

**Forslagsstiller:** Merethe Kjellberg

**Forslag:**

Lillehammer Arbeiderparti vil ta inkluderende boligpolitikk på alvor ved å jobbe for bygging av boliger i alle prisklasser og størrelser. Vi skal også bidra til at det blir flere innganger til det å eie egen bolig.

**Begrunnelse:**

Å kjøpe bolig er krevende, det er høye krav til egenandel som for mange både er avskrekkende og umulig å oppfylle. Lillehammer Arbeiderparti ønsker å gjøre det lettere både for de unge voksne som er førstegangskjøpere, men også for de som av ulike andre grunner ikke har egenkapital nok til å kjøpe egen bolig. Vi ønsker å bruke ulike midler, men en forutsetning er bygging av mindre og rimeligere boenheter. Leie til eie og riktig bruk av husbanken er midler for å hjelpe de som trenger det inn på boligmarkedet.

**Styrets kommentar:**

Forslaget vedtas.

Forslaget fremmes for årsmøtet i Innlandet Ap og til landsmøtet 2021.

### Forslag 7:Samordnet søskenmoderasjon

**Forslagsstiller:** Anders Braband

**Forslag:**

LAP ønsker å utrede muligheten for utvidet og samordnet søskenmoderasjon for foreldrebetaling i barnehage og SFO. Hensikten er å redusere kostnaden for familier med mange barn og/eller dårlig økonomi til å ha barn i barnehage og SFO.

**Begrunnelse:**

Vanlig plass i barnehage i Lillehammer kommune koster idag 3685 kr/mnd. Det gis 30 % moderasjon for barn nr. 2 og 75% moderasjon for barn nr. tre og oppover. Har man tre barn i barnehage samtidig blir kostnaden 7 336 kr/mnd. SFO-plass koster 2871. Her gis søskenmoderasjon på hhv. 50% for barn nr. 2 og 75% for barn nr. tre og oppover. Per idag er det ingen samordning av moderasjonsordningene mellom barnehage og SFO. Har man f. eks. to barn i barnehage og ett barn i SFO blir månedlig kostnad for familien over 9000 kroner/mnd.

Det finnes en ordning med gratis kjernetid og utvidet søskenmoderasjon for familier med lav inntekt, men denne er behovsprøvd og søknadsbasert. Nasjonalt har man sett en stor nedgang i antall barn som blir født. Det gjelder også i Lillehammer. Det er spesielt mange færre som velger å få flere enn to barn sammenliknet med tidligere. Det er viktig å legge til rette for at både mor og far kan kombinere arbeid og familieliv og få flere enn to barn hvis de selv ønsker det. En utvidet søskenmoderasjon for særlig barn nummer tre og oppover og ikke minst en samordning av moderasjonsordningene for foreldrebetaling til barnehage og SFO ville bidratt til det. Forhåpentligvis ville det også kunne bidratt til at enkelte barn som idag ikke går i barnehage eller SFO av økonomiske grunner vil kunne delta likevel.

Forslaget innebærer at kommunestyregruppa, og da partiets fraksjon i utvalg for oppvekst, utdanning og kultur, bes om å utrede en modell for dette i tråd med forslaget.

**Styrets kommentar:**

Forslaget vedtas.

Forslaget bearbeides av styret og fremmes for årsmøtet i Innlandet Ap og til landsmøtet 2021.

### Forslag 8:Kommuneøkonomi

**Forslagsstiller:** Styret

#### **Forslag:**

Lillehammer Arbeiderparti krever at norske kommuner settes i stand til å løse oppgavene innbyggerne forventer, og som staten har vedtatt at kommunene skal ha ansvar for. Dette kan bare skjer ved at de statlige overføringene økes, eller ved at kommunene gis virkemidler til å påvirke egne inntekter.

#### **Begrunnelse:**

Kommunene er ryggraden i den norske velferdsstaten. Kommunen yter livsnødvendige tjenester til innbyggerne hvert minutt i døgnet, hvert døgn og hele året. Vi nyter godt av disse tjenestene fra før vi er født til vår siste dag. Gjennom år har kommunene fått ansvar for stadig flere oppgaver, men midlene som følger med fra staten er ikke tilstrekkelige til å utføre disse oppgavene. For Lillehammer kommune utgjorde dette gapet i 2020 alene 35 millioner, og på toppen av dette vedtok Stortinget innskrenkninger av muligheten til å kreve inn eiendomsskatt som betydde inntektstap på 40 millioner kroner for kommunen. I sum 75 millioner kroner, eller nesten 5 % av kommunens driftsbudsjett.

Fremtidsutsiktene er heller ikke lysere. Økonomiplanen tilsier at det skal kuttes i størrelsesorden 170 millioner frem mot år 2023.

Vi går altså mot et historisk skille der velferdsstaten innskrenkes, og ikke lenger bygges ut skritt for skritt slik Arbeiderparti alltid har vært talspersoner for. Dette kan vi ikke akseptere. Det norske samfunn skal fortsatt være tuftet på sterke fellesskap.

**Styrets innstilling:**

Forslaget vedtas.

Forslaget bearbeides av styret og fremmes for årsmøtet i Innlandet Ap og til landsmøtet 2021.

### Forslag 9:Helsearbeiderboliger

**Forslagsstiller:** Styret

#### **Forslag**

Lillehammer Arbeiderparti skal jobbe for at det bygges boliger som stilles til disposisjon for helsefagarbeidere, vernepleiere og sykepleiere som ønsker å jobbe og etablere seg i Lillehammer kommune.

#### **Begrunnelse**

En av de største utfordringene i helse- og velferdstjenestene i Lillehammer kommune er mangelen på fagfolk. Vi greier ikke rekruttere nok helsearbeidere til å drifte tjenestene våre, og resultatet er utstrakt bruk vikarer og høyt gjennomtrekk i personalet. De ansatte peker selv på bolig som det viktigste virkemiddelet for å rekruttere nyutdannede inn i yrket.

Lillehammer kommune må derfor ta ansvar for å bygge og drifte bofellesskap for helsearbeidere som ønsker å etablere seg i kommunen. Gamle Ekrom skole har en ideell beliggenhet til et slikt formål med sin nærhet til Lillehammer helsehus, men også andre tomtealternativer må vurderes.

***Styrets innstilling:***

*Forslaget vedtas.*

### Forslag 10:Trygge og forutsigbare arbeidsplasser for frilansere, kunstnere og midlertidig ansatte

**Forslagsstiller:** Heidi Cecilie Bogen Marthinsen

**Forslag:**

Gratis eller rimeligere kontorplasser for frilansere, kunstnere og midlertidig ansatte

**Begrunnelse:**

Som frilanser har du behov for en kontorplass og et felleskap. I en oppstartsfase er det ikke sikkert du har råd til leie. Det kan også komme perioder der du ikke tjener så mye. Dette gjelder også for kunstnere. Det er derfor viktig å støtte opp under disse arbeidsgruppene slik at de får en forutsigbar arbeidsplass.

Midlertidig ansatte vil oppleve perioder med ledighet, og behovet for å oppsøke et felleskap vil være der. Tilgang til kontorplass og et felleskap kan være positivt også for denne gruppen. Da man kan ha et fast tilholdssted mellom oppdrag. Det bør derfor etableres enten gratis kontorplasser, eller rimeligere kontorplasser enn det som eksisterer i dag. Alternativt gi tilskudd til kontorfellesskap slik at de kan senke leien.

*Styrets kommentar:*

Lillehammer har allerede Hub LHMR som er et kontorfellesskap og entreprenørskapssenter midt i Lillehammer sentrum. Et medlemskap i Hub LHMR inkluderer bruk av fleksible kontorarbeidsplasser for ulike behov. Medlemmene har tilgang til næringsutviklingsressurser fra Lillehammer-regionen og en rekke aktiviteter for kompetanseheving og organisasjonsutvikling. I tillegg blir du en del av et hyggelig miljø. Intensjonen til forslaget er derfor dekket.

**Styrets innstilling:**

Forslaget ansees ivaretatt

### Forslag 11:Utbygging av dobbeltspor til Lillehammer

**Forslagsstiller:** Styret

**Forslag:**

Lillehammer Arbeiderparti krever at dobbeltspor til Lillehammer må være ferdigbygd senest innen 2034.

**Begrunnelse:**

Intercity-utbyggingen er stadig under press med manglende planleggingsmidler og nye målsetninger for ferdigstillelse. Utgangspunktet var at alle strekningene til Lillehammer, Skien og Halden skulle være ferdige innen 2030. Dagens regjering og storing følger ikke opp og det er allerede utsatt ferdigstillelsen til Lillehammer til 2034.

Dovrebanen er særdeles viktig for Norge. Dobbeltspor til Lillehammer vil bidra til at persontrafikken kan effektiviseres og at vi når de internasjonale klimaforpliktelsene våre. Dobbeltspor vil også bidra til utviklingen av næringslivet i Innlandet som i dag opplever ulemper på grunn av lange avstander.

Lillehammer Arbeiderparti vil være en aktiv pådriver for å få fullført utbyggingen så raskt som mulig og vil utvikle Lurhaugen til et moderne og effektivt knutepunkt.

**Styrets kommentar:**

Forslaget er ivaretatt gjennom flere tidligere vedtak. Saken er så viktig for Lillehammer-samfunnet at den bør fremmes på nytt helt til tiltaket er gjennomført.

**Styrets innstilling:**

Forslaget oversendes kommunestyregruppa og styret for videre oppfølging.

Forslaget fremmes for årsmøtet i Innlandet Ap og til landsmøtet 2021.

### Forslag 12:Fastlegeordningen

**Forslagsstiller:** Styret

**Forslag:**

Lillehammer Arbeiderparti skal jobbe for at fastlegeordningen gjennomgås og revideres til det beste for pasientene, og ungdom opp til 18 år fritas egenandelen.

**Begrunnelse:**

Lillehammer kommune har enn så lenge ikke hatt nevneverdige utfordringer med fastlegeordningen, men over halvparten av kommunene i Norge sliter med rekruttering. Likevel er det viktig at fastlegeordningen fungerer etter hensikten og fastlegeordningen bør derfor gjennomgås for at det skal være en god fastlegeordning over hele Norge. Fastlegeordningen bør også tilrettelegges slik at fastlegene kan i større grad jobbe forebyggende. Mange ungdom sliter i dag og kan henvende seg til helsesykepleier eller andre. Det dekker ikke hele behovet for en del ungdom trenger behandling eller ønsker å ha samtaler med fastlege. Det kan være mange grunner til at ungdom ikke kan be om penger hjemme til egenandel, og derfor bør ungdom fritas egenandelen.

**Styrets innstilling:**

Forslaget vedtas.

Forslaget fremmes for årsmøtet i Innlandet Ap og til landsmøtet 2021.

### Forslag 13:Lillehammer Ap skal være en åpen og inkluderende organisasjon basert på respekt og tillit

**Forslagsstiller:** Styret

**Forslag:**

Lillehammer Ap skal øke tilliten blant sine medlemmer, øke antallet medlemmer og øke mangfoldet blant medlemmene ved å revitalisere medlemsmøtene og ha tydelige spilleregler som vi jobber ut sammen.

Lillehammer Ap har vært preget av noe uro og lavt oppmøte på medlemsmøter. Lillehammer Ap ønsker å være en åpen og inkluderende organisasjon der alle har mulighet til å delta, føler trygghet til å diskutere og ønsker å bidra i politikken.

Medlemsmøtene er Lillehammer Aps høyeste organ og det er her de viktigste sakene skal avgjøres og formes. Medlemsmøtene skal diskutere aktuelle saker, og bidra til å forme politikken framover. Lillehammer Ap skal ha tydelige spilleregler slik at alle vet når og hvordan de kan bidra til utvikling av politikk, og ha tydelige regler på hvordan diskusjonen skal foregå. Folkeskikk og en anstendig tone skal naturligvis være grunnleggende, men samtidig skal det aktiv jobbes for å inkludere flere stemmer. Varaordføreren i Oslo sa under årsmøtet vårt i 2018: Hvis vi ikke aktivt inkluderer, er realiteten at vi ekskluderer. Det må vi ta på alvor. Lillehammer Ap skal være en åpen og inkluderende organisasjon der alle mennesketyper skal respekt og oppleve tillit.

**Styrets kommentar:**

Styret diskuterte om det er hensiktsmessig med en egen organisasjonsuttalelse i årsmøtet. Et flertall støttet forslaget.

*Jørund Hassel fremmet følgende alternative forslag til innstilling:*

Forslaget avvises. LAP må følge sentrale retningslinjer for organisasjonskultur, og anbefalingene fra Lise Selnes etter organisasjonsdebatten. Det at forslaget fremmes, setter egen organisasjon i et merkelig lys (konfliktfylt) og virker lite konfliktdempende/ tillitsvekkende.

*Forslaget fra Hassel fikk en stemme og falt.*

**Styrets innstilling:**

Forslaget vedtas.

### Forslag 14:Møtetidspunkt for kommunestyret

**Forslagsstiller:** Tor-Even Heltorp

**Forslag:**

Årsmøte i Lillehammer arbeiderparti vil ta en grundig vurdering av møtetidspunkt for kommunestyre. Herunder vurdere fordeler og ulemper ved en endring av tidspunktet fra kveld til dagmøter.

Før en slik vurdering er foretatt vil partiet beholde nåværende ordning med kveldsmøter.

**Begrunnelse:**

Det fremkommer i sak til kommunestyret den 23.01.20 i sak vedrørende revidering av «Reglement for folkevalgte organer» i § 2-1 at det foreslås en endring vedrørende møtetidspunkt for kommunestyret som innebærer at hovedregelen blir at kommunestyremøtene avholdes på dagtid, i tidsrommet 09.00-13.00.

Umiddelbart kan dette virke som en ubetydelig endring, men det er sider ved den som kan innvirke på at det er mange som ikke får anledning til å delta i politisk virksomhet. Det kan innebære en svekkelse av folkestyret.

Dette er en sak som bør underlegges en grundig behandling i Lillehammer Arbeiderparti før det trekkes endelige konklusjoner.

**Styrets kommentar:**

Reglement for folkevalgte organer ble vedtatt av kommunestyret 23.1.20

**Styrets innstilling:**

Forslaget avvises

### Forslag 15:Nedleggelse av bofellesskap

**Forslagsstiller:** Tor-Even Heltorp

**Forslag:**

* Årsmøte i Lillehammer arbeiderparti pålegger kommunetyregruppa å foreslå løsninger som reverserer de innsparingstiltak som kommunalsjefen har foreslått om nedleggelse av et bofellesskap.
* I den grad bofellesskap skal omorganiseres må kommunen innhente kompetanse som foretar eventuelle innsparinger og flyttinger i nær samhandling, og i forståelse med de ansatte, brukere, pårørende og tillitsvalgte.

**Begrunnelse:**

Når vi har et ansvar for å utvikle og ivareta omsorgstilbudet til mennesker som er grunnleggende avhengig av kommunale tjenester i vid forstand, herunder bolig, er det en forutsetning at empati, forståelse og respekt for grunnleggende behov legges til grunn for planlegging og tilrettelegging av tjenestetilbudet.

Når vi leser i GD at det foreslås at et bofelleskap, i en økonomisk krisesituasjon skal legges ned som et resultat av innsparinger, er det grunnlag for å stille spørsmål ved om kommunen har den kompetansen som er nødvendig for å forvalte tjenestetilbudet overfor sårbare grupper.

Det hevdes at dette er planlagt uten at tillitsvalgte, brukerne, ansatte og pårørende var informert før det stod på trykk i GD.

Selv om bofellesskapets navn ikke kom frem, skapte dette uro blant flere.

Når det i GD henviser til at kommunalsjefen uttaler at «Dette er smertelige kutt, men likevel innenfor det forsvarlige», er det naturlig å stille spørsmål om hva kommunens administrasjon innlemmer i begrepet «forsvarlig».

Jeg vil mene at det «å true» mennesker generelt, og sårbare grupper spesielt med å ta fra dem trygghet og bolig, er særdeles uforsvarlig.

Lillehammer arbeiderparti må ta et oppgjør med slike holdninger.

**Styrets kommentar:**

Styret deler Heltorps engasjement for beboere ved bofellesskap som utsettes for nedleggelse som følge av dårlig kommuneøkonomi. Styret er likevel av den oppfatning at det må være kommunestyregruppas vurdering hvordan Arbeiderpartiet sammen med våre koalisjonspartnere skal stille seg til enkeltdisposisjoner innenfor budsjettet. Styret stiller seg bak del to av Heltorps forslag.

**Styrets innstilling:**

I den grad bofellesskap skal omorganiseres må kommunen innhente kompetanse som foretar eventuelle innsparinger og flyttinger i nær samhandling, og i forståelse med de ansatte, brukere, pårørende og tillitsvalgte.

### Forslag 16:Påslag til dekking av pensjonsutgifter til private barnehager må tilsvare faktisk utgift

**Forslagsstiller:** Jørund Hassel

**Forslag:**

Lillehammer Arbeiderparti anmoder om Arbeiderpartiet på Stortinget arbeider for å endre Forskriften om tildeling av tilskudd til private barnehager – slik at kommunalt påslag til dekking av pensjonsutgifter tilsvarer den faktiske utgiften som private barnehager har pr ansatt.

**Begrunnelse:**

I Forskrift om tildeling av tilskudd til private barnehager – § 4 første ledd, heter det at kommunen skal gi «et påslag for pensjonsutgifter på 13 prosent av lønnsutgiftene i de kommunale ordinære barnehagene», fratrukket pensjonsutgift og arbeidsgiveravgift på pensjonsutgiften.

Høsten 2019 ble det fremforhandlet en ny pensjonsavtale mellom Fagforbundet, Delta og Utdanningsforbundet og Private barnehagers landsforbund (PBL). Avtalen innebærer at arbeidsgiver betaler fire prosent, og arbeidstaker betaler tre prosent av pensjonssparingen – på en innskuddsbasert ordning. Partene har som målsetting å nå en fordeling med fem prosent innskudd fra arbeidsgiver, og to prosent innskudd fra ansatte, senest fra 2023.

Forskriften fremstår som urimelig i og med at arbeidsgiver med denne avtalen sitter igjen med en fortjeneste på 9% av lønnsutgiftene pr ansatt for å administrere ordningen. Et tilskudd som (jf forskriftens ordlyd) er gitt som et «påslag til pensjonsutgifter».

Pensjonsavtalene innenfor de kommunale barnehagene innenfor KLP kan variere, fra 12 til 18 prosent – og er en ytelsesbasert pensjonsordning (normalt 66% av sluttvederlags lønn). Her betaler arbeidstaker normalt 2% av inntekten, mens arbeidsgiver betaler overskuttende som en del av lønnen i tariffavtalen.

Det er urimelig at kommuner pålegges å yte tilskudd som ikke kommer formålet til gode. Derfor må Forskriften om tildeling av tilskudd til private barnehager endres – slik at kommunalt påslag til dekking av pensjonsutgifter tilsvarer den faktiske utgiften som private barnehager har pr ansatt, og som kan dokumenteres..

**Styrets innstilling:**

Forslaget vedtas.

Forslaget fremmes for årsmøtet i Innlandet Ap og til landsmøtet 2021.

### Forslag 17:Frivillighetsbyen Lillehammer

**Forslagsstiller:** Espen Rølla

**Forslag:**

Lillehammer Ap vil jobbe for å løfte frivilligheten gjennom å gjøre det enklere for organisasjonene å søke og rapportere på midler, bidra til synliggjøring av organisasjonene for å stimulere til økt rekruttering, legge til rette for årlige møteplasser der kommunen og organisasjonene kan diskutere utfordringer og behov, og sørge for større tilgang på rimelige eller gratis lokaler/arenaer.

**Begrunnelse:**

Frivillighetsbyen Lillehammer er avhengig av frivillighet. Vi har mye nasjonalt og regionalt som skjer innen idrett og kultur som er kjent for folk flest. Vi har også kjente organisasjoner som Røde Kors og Kirkens SOS som bidrar med blant annet beredskap og hjelper sårbare mennesker. Vi har også engasjerte foreldre i ulike idrettslag og andre foreninger.

Ut over aktivitetene til lag og foreninger som er avhengig av frivillige for å gjennomføres så skaper frivilligheten sosiale møteplasser, tilhørighet, identitet og tillit. Disse og en rekke andre merverdier ved frivillighet er nøkkelen til at kommunen kan få til mye på områder som bl.a. inkludering, folkehelse, ensomhet og utenforskap.

Frivillig aktivitet har en positiv effekt for livskvaliteten, for eksempel trivsel, og for deltakelse i arbeidslivet. Det finnes også forskning som viser at det frivillig engasjement øker hvis det offentlige er gode tilretteleggere.

Vi ønsker å tilrettelegge for frivillighet gjennom en frivillighetspolitikk og med den ha mer dialog med bredden av frivilligheten lokalt.

Gjennom god og bred dialog kan vi få innspill til innholdet i frivillighetspolitikken som kan bidra til å:

  \*   gjøre det enklere for organisasjonene å søke og rapportere på midler.
  \*   bidra til synliggjøring av organisasjonene for å stimulere til økt rekruttering.
  \*   legge til rette for årlige møteplasser der kommunen og organisasjonene kan diskutere utfordringer og behov.
  \*   sørge for større tilgang på rimelige eller gratis lokaler/arenaer.

Lillehammer Arbeiderparti må ha en aktiv og tydelig frivillighetspolitikk. Vi må anerkjenne frivillighet. Vi må hylle alle våre frivillige. Frivillighet er limet i samfunnet vårt. Frivillighet skaper verdifulle nettverk, integrering og ikke minst er frivillighet folkehelse.

En økende andel pensjonister i befolkningen, utgjør en stor seniorkraft og det betyr flere potensielle frivillige blant denne økende andelen i befolkningen.

Frivillige og ideelle organisasjoner skaper møteplasser, identitet og tilhørighet for folk fra alle lag i samfunnet.

Lillehammer Arbeiderparti vil legge til rette for økt samarbeid med frivillige og ideelle organisasjoner. Vi vil styrke frivilligheten for å gi gode tilbud til innbyggerne gjennom hele livet.

Vi vil jobbe for at det skal være enkelt å bli frivillig, synliggjøre mulighetene og anerkjenne alle frivillige.

Vi ønsker alle velkommen inn i frivilligheten i byen vår.

**Styrets Innstilling:**

Forslaget vedtas.

### Forslag 18:Psykisk helse

**Forslagsstiller:** Lise Haugstad

**Forslag:**

Lillehammer Arbeiderparti vil styrke arbeidet på psykisk helse ved å bidra til å stanse videre nedbygging av døgntilbudene på sykehusene. Vi vil jobbe for økte midler til psykisk helsetilbud i hele landet, og legge mer vekt på lavterskeltilbud og forebygging.

**Begrunnelse:**

Stadig flere opplever psykisk uhelse, og det viser seg gang på gang at tjenestene ikke er tilpasset alle. Det er lange ventelister og altfor mange blir ikke hørt når de ber om hjelp. Kommunene opplever stadig flere lovpålagte oppgave innen psykisk helse, samtidig som psykiatrien legger ned plasser og kommuneøkonomien er historisk dårlig. Vi må få økt satsing på psykisk helse, målstyringa må bort, og vi må skaffe hjelp til de som trenger det.

**Styrets innstilling:**

Forslaget vedtas

### Forslag 19:Politikerlønn

**Forslagsstiller:** Knut Korsæth

**Forslag:**

1. LAP innser behovet for en revurdering av gjeldende retningslinjer for fastsettelse av lønn til lokalpolitikerne

2. Kommunestyret oppnevner et utredningsutvalg med representanter fra de politiske partier i dagens kommunestyre og fra lokale fagforeninger.

**Begrunnelse:**

l tider der det må reduseres i budsjettet, er det nødvendig og tillitvekkende at kommunens øverste ledelse tar ansvar. Ordføreren i Vestre Toten kommune er en av flere som har ment at det er riktig å redusere ordførerlønnen. Politikerlønningene skal ikke bidra til å skape politiker-elite av folkevalgte Retningslinjer utarbeidet av Kommunenes Sentralforbund, KS, som de fleste kommuner legger til grunn ved fastsettelsen av politiker-lønnene er medvirkende til dagens situasjon. Alle som lar seg velge til kommunale verv, skal ha lønn for innsatsen, men ikke slik at den leder til et nivå langt over det som føles akseptabelt. Det er derfor grunnleggende lederskapet går foran og viser målrettet måtehold. GDs oppslag 20. ds. «Feil kurs», beskrives kjernen til utfordringene i Lillehammer kommune.

**Styrets kommentar:**

Ordførers lønn er i dag knyttet til stortingsrepresentantenes lønn, og kommunestyret er tildelt myndigheten å bestemme ordførers lønn. Dette ble sist fastsatt av kommunestyret i 2016. Styret mener kommunestyregruppa fortsatt bør ha ansvaret for folkevalgtes reglementer og godtgjøringsordninger.

**Styrets innstilling:**

Forslaget oversendes til kommunestyregruppa for vurdering.

### Forslag 20:Lønn/ godtgjørelse for politikere og ansatte

**Forslagsstiller:** Tor-Even Heltorp

**Forslag:**

* Lillehammer Arbeiderparti går inn for at ordførers lønn skal justeres til 80 % av lønnen til en stortingsrepresentant så raskt som mulig.
* Nivå på godtgjørelse for andre folkevalgte bør vurderes ut fra ordførerlønn, og justeres ut fra rimelighet mht. arbeidsmengde/tidsbruk.
* Lillehammer arbeiderparti vil i samarbeid med fagorganisasjonene søke å få utviklet et rettferdig, forståelig og bærekraftig lønnsnivå for kommunens ansatte. Herunder på sikt regulere avlønning av kommunedirektøren, og andre ledere, i samsvar med avlønning av ordføreren.

**Begrunnelse:**

Lønn og godtgjørelse er i et samfunnsperspektiv et sammensatt og utfordrende område.

Det har ofte, og i mange sammenhenger kommet til uttrykk at politikere innvilger seg for høy lønn. Det fokuseres ofte mot folkevalgte generelt og stortingsrepresentanter og ordførere spesielt.

Dette skjer samtidig som vi registrerer at ledere i offentlig sektor, og i selskaper som eies av det offentlige har skyhøye lønninger, bonuser og gullkantede pensjonsordninger, der en årsinntekt eller to, for enkelte kan utgjøre det «vanlige arbeidsfolk» og trygdede tjener et helt liv. I den sammenheng blir godtgjørelse til politikere som småpenger å regne.

La oss nå holde oss innenfor offentlig sektor. Herunder selskaper som er under offentlig eie. Her tjener byråkrater i ledersjiktet langt mer enn vår statsminister. Ta f.eks. direktøren i VY som hadde en årslønn på over 6,2 millioner. Da han sluttet som leder, og gikk over i en stilling som rådgiver/konsulent, fikk han en årslønn på over 3 millioner kroner. I andre offentlige eide selskaper registreres årslønner på over 10 millioner kroner.

I et samfunnsperspektiv virker dette etter mitt skjønn svært destruktivt. Det er forståelig at folk blir forbanna.

Arbeiderpartiet bør sammen med fagorganisasjonene sette dagsorden for en debatt omkring denne utviklingen, og søke løsninger som kan demme opp for, stoppe, og reversere den.  Lillehammer arbeiderparti bør ta denne debatten på lokalt nivå.

**Over til lokale forhold.**

Lillehammer Arbeiderparti har gått til valg på å utjevne sosiale forskjeller og opprettholde en ansvarlig økonomi. Denne saken bør vurderes som et tiltak i denne sammenheng; ikke minst som et symbol på at partiet vurdere løsninger i bred forstand, og at alle skal med.

En stortingsrepresentant har kr 987 997 pr. år, et regjeringsmedlem har kr. 1 410 073 pr. år, og statsministeren har kr. 1 735 682 pr. år. Ved siste lønnsoppgjør gikk de opp henholdsvis ca. 31 000, 45 000 og 55 000 kroner.

I forhold til lønnsnivå og ytelser for folk flest oppleves dette som en høy lønn.

Lønnsnivå i kommunen bør være rettferdig og bærekraftig.

I Lillehammer har ordfører samme lønn som en stortingsrepresentant. Det vil si en årslønn på kr. 987 997. Kommunedirektøren har muligens ca. 1,2 millioner. Her er det en ubalanse. Ordføreren representerer/leder kommunens høyeste myndighet, og burde i det perspektivet ha høyeste basislønn i kommunen. Det vil under nåværende forhold være umulig å foreslå, og det vurderes i et bærekraftig perspektiv som uriktig.

La oss forenkle det hele med å markere en grunnholdning. Ordfører bør innenfor kommunens tjenesteområder inneha den høyeste avlønning, og ordførerens lønn bør stå i forhold til lønnsnivå i kommunens områder for øvrig. Alt fra fagarbeidere til økonomer, ingeniører, leger etc. I det perspektivet bør det på sikt være rimelig å kunne sette ordførerlønnen til 80% av lønnsnivå til en stortingsrepresentant.

Nivå på godtgjørelse for andre folkevalgte bør relateres til dette, og settes ut fra rimelighet mht. tidsbruk/omfang. På sikt bør lønnsnivå for kommunedirektøren og andre kommunale ledere utvikle seg i samsvar med ordførerens lønnsnivå.

Lønnsnivå må oppleves rettferdig, og en må drøfte med fagorganisasjoner hvordan enkelte forhold som lang utdanning/livslønn etc kan/bør beregnes og kompenseres. Slik sett kan en underordnet få utbetalt mer pr. år enn basislønn, og sin leder dersom vedkommende innehar mangeårig relevant utdanning som er nødvendig for stillingen.

**Jeg nevner her noen eksempler/perspektiver som også kan/bør trekkes inn i debatten:**

* Avstanden mellom «fattig og rik». Vurdere om lønnsutviklingen i kommunen kan bidra til at klasseskillene i kommunen utvikles i positiv eller negativ retning.
* Offentlig sektor kjøper i stor grad tjenester fra private firmaer der ansatte av ulike grunner, i mer eller mindre grad kan har dårlige arbeidsforhold, lønn og pensjoner.
* Store grupper med lavtlønnede, trygdede og sosialhjelpsmottakere har ikke hatt reallønnsvekst siden 2000. Jfr. SSB’s forbruksundersøkelse
* Utfordringer vedrørende Arbeidsløse, ikke fast ansettelse, deltidsstillinger, tilfeldige småjobber i vikarbyråer o.l.
* Privatisering av offentlige tjenester – svekkelse av demokratiske prosesser.

**Styrets kommentar:**

Ordførers lønn er i dag knyttet til stortingsrepresentantenes lønn, og kommunestyret er tildelt myndigheten å bestemme ordførers lønn. Dette ble sist fastsatt av kommunestyret i 2016. Styret mener kommunestyregruppa fortsatt bør ha ansvaret for folkevalgtes reglementer og godtgjøringsordninger.
Lønnsutvalget fastsetter kommunedirektørens lønn. De øvrige lederlønningene i Lillehammer kommune fastsettes gjennom lokale forhandlinger og er ikke under politisk styring.

**Styrets innstilling:**

Forslaget oversendes til kommunestyregruppa for vurdering.

### Forslag 21:Behov for en kritisk gjennomgang av bemanning og kostnadene i Lillehammer kommunes stabsfunksjoner

**Forslagsstiller:** Knut Korsæth

**Forslag:**

1. Kommunestyret oppnevner et utvalg for gjennomgang av stabsfunksjonene i Lillehammer kommune med mandat til nødvendig vurdering av kommunedirektørens stabsbyråkrati, og innsparinger i den sammenheng.

2. Utvalgsinnstillingen forutsettes levert innen 30. juni 2020.

**Begrunnelse:**

De lokale medier har i den siste tiden vært opptatt de foreslåtte nedskjæringer i helse - og omsorgssektoren og til skole- og kulturformål. Reaksjonene har ikke latt vente på seg. I den vanskelige økonomiske situasjonen kommunen står overfor, foreslås det nedskjæringer i de enkelte fagområder, herunder i de fagområder som har ansvar for kommunens lovpålagte oppgaver. Kommunedirektøren foreslår imidlertid ikke noen innsparinger i stabsfunksjonene.

Lillehammer Arbeiderparti bør stille kritiske spørsmål til dette, f.eks.:

Hva med IT-kostnadene til IKOMM?

Hva med stabsfunksjonene og kommunalsjefene?

**Styrets kommentar:**

Økonomiplanen 2020-2024 viser at vi må redusere kostander betydelig de neste årene. Allerede i budsjettbehandlinga i desember 2019, og senest i formannskapet 21. januar kom det tydelig fram at kutt må skje lengst fra førstelinjetjenesten. Dette arbeidet fortsetter.

**Styrets innstilling:**

Årsmøtet støtter intensjonen og forslaget oversendes kommunestyregruppa for oppfølging i tråd med intensjonen i forslaget og styrets merknad.

### Forslag 22:Lillehammer sykehus skal styrkes og videreutvikles

**Forslagsstiller:** Styret

**Forslag**:

Lillehammer Arbeiderparti krever at sykehuset i Lillehammer videreutvikles og styrkes som akuttsykehus.

**Begrunnelse:**

Lillehammer sykehus opplever stadig nye kutt. Ansatte forteller om dårlige arbeidsforhold, uro og redsel for å kutte avdelinger som er viktige for sykehuset. Pasientene får stadig dårligere tjenester. Lillehammer Arbeiderparti mener at pasientsikkerhet må være den en viktigste målsetninga for sykehus Innlandet, også i tider der det kuttes.

Dersom det blir en samling av alle sykehusfunksjoner ved Mjøsbrua vil de måtte ta imot pasienter fra et geografisk området på størrelse med Danmark. På grunn av beredskap og reiseavstander må det være flere akuttsykehus i Innlandet.

Lillehammer sykehus er i dag Innlandets mest komplette sykehus med sterke fagmiljøer. Det er naturlig å bygge videre på fagmiljøer som allerede er godt etablert og faglig sterke. Lillehammer og Gudbrandsdalen vil også ha en befolkning på rundt 75 000 mennesker i 2040 samtidig som Lillehammer-regionen er et av Norges største hytte- og turistområder med over 30 000 hytter. Lillehammer-regionen har også store arrangementer og har over to millioner gjestedøgn på hotell og utleieleiligheter. Det er derfor naturlig og viktig å ha et sterkt sykehus for å ivareta en stadig økende mengde mennesker i vårt område.

Uavhengig av den pågående utredningen om fremtidig sykehusmodell må dagens pasienter ivaretas på forsvarlig vis. Vår frykt er at nye kutt vil svekke kvaliteten og pasientsikkerheten ved sykehuset. Lillehammer Arbeiderparti godtar på ingen måte at det kuttes i sykehuset vårt slik at det går utover pasienter eller ansatte. Vi trenger å få styrket Lillehammer sykehus, ikke bygge det ned på bekostning av helsen til våre innbyggere og gjester.

**Styrets kommentar:**

Forslaget er ivaretatt gjennom flere tidligere vedtak. Styret støtter intensjonen og vil sende den videre til både kommunestyregruppa og styret for videre oppfølging.

**Styrets innstilling:**

Forslaget oversendes kommunestyregruppa og styret for videre oppfølging.

### Forslag 23:Lillehammer sykehus – et ansvar og en utfordring for LAP

**Forslagsstiller:** Tor-Even Heltorp

**Forslag:**

Lillehammer Arbeiderparti har som grunnholdning at norske sykehus bør ledes på en måte som gir tillit i befolkningen, og at sykehusene bør styres gjennom en forvaltningsmodell med folkevalgt styring både nasjonalt og regionalt. LAP mener at Foretaksmodellen bør avvikles, og skal arbeide for dette opp mot Arbeiderpartiet sentralt.

LAP vil arbeide for å styrke, videreutvikle og bevare akuttfunksjoner og det tilbudet Lillehammer sykehus gir. Da dette synes uforenlig med etableringen av et nytt sykehus i Innlandet er dette medvirkende til at Lillehammer Arbeiderparti ikke gir sin tilslutning til det nye hovedsykehuset. Partiet er av den oppfatning at sykehustilbudet i regionen kan løses i tråd med befolkningens behov og ønsker på en bedre og rimeligere måte ved å oppgradere og styrke eksisterende sykehus.

**Begrunnelse:**

De senere årene har det kommet til uttrykk en rekke sterk bekymringsmeldinger vedrørende nedskjæringer ved Lillehammer sykehus. Lillehammer arbeiderparti har gått til valg på følgende programerklæring: «Lillehammer sykehus er det mest komplette sykehuset i Innlandet. Lillehammer Arbeiderparti vil styrke og bevare akuttfunksjonene og det øvrige tilbudet Lillehammer sykehus gir.»

Lillehammer arbeiderparti har et stort ansvar for befolkningen i kommunen og regionen, og årsmøte bør på en tydelig måte understreke hva partiet mener om sykehusutviklingen i Norge og Innlandet generelt, og for Lillehammer sykehus spesielt.

Som grunnlag for partiets debatt fram mot vedtak viser jeg til noen få av de debattinnlegg som har kommet til uttrykk i GD det siste året. Jeg understreker at jeg i denne sammenheng, og av plasshensyn ikke har tatt med bekymringsmeldinger som beskriver svært alvorlige nedskjæringer innenfor barne- og ungdomspsykiatrien, voksenpsykiatrien og nedleggelse av Granheim lungesykehus. Innledningsvis viser jeg til et debattinnlegg i GD den 27.desmber 2019 der legene Ellen Bøhmer og Dag Sulheim ved medisinsk avdeling og barneavdelingen, Lillehammer innleder med overskriften:

«ET PLANLAGT HAVARI? BEKYMRINGSMELDING FRA MASKINROMMET I LILLEHAMMER SYKEHUS.»

Jeg viser til leserinnlegget i sin helhet, men begrenser meg i denne sammenheng til å referere følgende:

 De beskriver millionunderskudd, og at:

Ledelsen ønsker nå å fjerne «hjertevakta», det betyr at spesialist i hjertemedisin vil bare være tilgjengelig på dagtid.

De planlagte endringer vil gi et faglig dårligere tilbud til befolkningen

Reduksjon av sengeplasser vil først og fremst ramme gamle og kronisk syke, mens økt risiko vil gjelde alle.

De avslutter sitt innlegg med følgende:

«Det forventes ikke nedgang i behov for helsetjenester. Samhandlingsreformen innebar at man overførte penger og oppgaver til kommunene. Vår vurdering er at den kommunale helsetjenesten ikke kan strekkes lenger. Det gjøres allerede en svær innsats med å ta imot fortsatt syke med behov for komplisert behandling og /eller tung pleie.

Noen har valgt å forlate skuta, mens andre er i ferd med å ta på redningsvesten. Vi frykter at sykehuset på Lillehammer dessverre kan bli redusert både i kvalitet og rekruttering, til skade for kommende pasienter. Generelt er det lett å ødelegge fagmiljøer, men dyrt og krevende å bygge opp igjen. Så politikere, engasjer dere på vegne av befolkningen!»

Julaften 2019 hadde Bjørg Marit Andersen, professor dr. Med, Oslo/Lom et tankevekkende leserinnlegg i GD under overskriften

«LEDELSEN FOR HF INNLANDET BURDE GÅTT AV FOR LENGE SIDEN»

Jeg viser til leserinnlegget i sin helhet, men begrenser meg i denne sammenheng til å referere følgende:

«Styret har stått med pisken i hånden i mange år; de har spart og spart, men til ingen nytte. De får ikke bevist at Helseforetaksmodellen er vellykket- snarere tvert imot! Personalet og pasientene i Oppland og Hedmark har bøyd seg under denne pisken i mange år- under en overdreven og misforstått trang etter å spare penger. Det blir færre og færre senger og færre til å stelle med og behandle pasientene. Pasienter og personell skal ut av sykehuset. I 2020 gjentas Styrets mantra: 100 millioner skal spares inn årlig, 21 sykehussenger og 120 årsverk for personell skal bort i 2020.

Det vil bli de rike, «oppegående» pasienter og deres familier med de letteste eller mest lønnsomme sykdommer (sykdommer takseres etter forskjellige priser) som får plass ved Mjøssykehuset.»

Den 2, januar 2020 presenterte Jørund Hassel et leserinnlegg i GD som setter sykehuset på Lillehammer inn i en større sammenheng.

«NÅR SYKE MENNESKER BLIR BUTIKK»

Jeg viser jeg til leserinnlegget i sin helhet, men siterer følgende:

 «Norge er forpliktet til å følge EØS-loven. Den er premissgiver for at helseforetaksmodellen innført, og for at Norge må følge EUs helsedirektiver.

Med foretaksmodellen har begrepene lønnsomme og ulønnsomme pasienter oppstått. Syke mennesker er blitt butikk (pengene følger pasienten), og det er blitt en konkurranse sykehusene imellom om hvem som skal behandle dem.

EØS-lovens art 105 forutsetter «ensartethet» (likhet) innenfor EU og EØS. I tillegg til «fri etableringsrett» (EØS-lovens art 31), og fri flyt av varer, tjenester, kapital og arbeidskraft (EØS-lovens art 1, nr. 1 og nr. 2). Loven setter som premiss at det skal være fri konkurranse. Det åpner generelt for at private skal inn på offentlige tjenesteområder – på like vilkår som det offentlige.

Dette systemet har medført at om lag 609 000 innbyggere pr. i dag har skaffet seg privat helseforsikringer. For dem med mye penger, eller har slike ordninger i arbeidsavtalen sin. Dermed er det oppstått et klassedelt helsevesen, hvor de uten helseforsikringer risikerer å måtte stille seg bakerst i køen – ofte på lange ventelister.

Lokaliseringsdebatten omkring nye sykehusstruktur har klare paralleller til hva som skjedde på New Zealand på 1980/90-tallet. Der etablerte man offentlige sykehus utenfor de store byene, og åpnet dermed opp for at de private tok over i byene. De private sykehusene tiltrakk seg den beste kompetansen, og de med økonomi som kunne betale for tjenestene. Den øvrige befolkningen måtte ta til takke med de offentlige sykehusene – i forfall – med lange reiseavstander og ofte på lange ventelister.»

Onsdag den 10.april 2019 hadde Åse Nordnes, Otta et leserinnlegg i GD under overskriften:

«PRIVATE INN I NORSK SYKEHUS?»

Jeg viser til innlegget i sin helhet, men begrenser meg her med å sitere følgende:

«Fra før har AP med hjelp fra akkurat Høyre og FRP greid å definere sykehusene for Helseforetak, det tilsier at sykehusene skal drives etter Lov om foretak, og da er ikke Aksjeloven så langt unna. Skal man da i tillegg slippe kommersielle aktører inn i sykehusene, da blir det nok aksjeloven man må bruke på sikt. Høie kan ikke svare på om det bare blir norske selskaper som får slippe til. Nei det er jo likt seg det. Nå vet vi at Aleris er solgt til et amerikansk firma, og da er ikke veien lang før eventuelle norske selskaper er kjøpt opp heller, via oppkjøpsfond………»

Den 22. oktober 2019 har Noralv Veggeland, professor i offentlig politikk, Lillehammer et innlegg.

«SYKEHUS AVVIKLES - MÅ HA ET MARKED OG HØYT PRISEDE DIAGNOSER.»

Jeg viser til innlegget i sin helhet, men begrenser meg her med å sitere følgende:

«Nå vet alle at ditt sykehus er blitt et foretak, en bedrift, som må ha minst 50 prosent budsjettdekning ved stykkpris inntjening. Altså ha et kritisk antall pasienter og disse med et minimum med godt prisede diagnoser.

Sykehusreformen i Innlandet med et stort sentralsykehus i Moelv, viser hva som skjer rundt om i Norge. Også Lillehammer sykehus er truet og kan bli avviklet av slike grunner.

Våre nyliberale politikere har virkelig stelt det til. Helseforetak er en samlebetegnelse på regionale helseforetak (RHF) og helseforetak (HF) som ble opprettet etter at staten tok over ansvaret for spesialisthelsetjenesten fra fylkeskommunene 1. januar 2002.»

«I dag er det en stadig hardere utskrivningspraksis fra sykehusene. Pasienter må raskere ut i kommunene, og eldre pasienter som skrives ut fra sykehus til kommunale sykehjem, er ofte sykere nå enn for fire-fem år side. Så kommer de syke tilbake til sykehusforetakene, og slik økes antall og inntekter.

Det vi ser er altså en helt annen utskrivningstakt nå enn tidligere. Sykehusene salderer sine budsjetter med å skrive ut pasienter som ikke er friske nok til å forlate sykehuset, sier de mange legene som opplever avmakt i systemet. – Pasientene og distriktene må ikke lide for at sykehusforetakene skal spare penger - tjene penger i bedriftsøkonomisk forstand, legger de til.»

«For mange sykehus rir dette jaget etter penger og konkurransefortrinn dem som en mare. Inntjeningen må til om budsjetter skal holdes. Også fagpersonell reagerer - inkludert mot framveksten av markedsinspirerte styringsverktøy – New Public Management - i behandling av syke mennesker.»

Den 22. mars 2019 har Øyvin Aamodt et leserinnlegg med overskriften:

«ER TROSHOLMEN TROVERDIG?»

Jeg viser til innlegget i sin helhet, men begrenser meg her med å sitere følgende:

«Det nærmer seg valg. Ap s ordførerkandidat Trosholmen kommer med det på banen med å ta et oppgjør med New Public Management (NPM). Enten kan man si velkommen etter, eller så er det veldig mulig å spørre om det er troverdig og ikke bare et valgkamputspill.

Grunnen til at det er verdt å stille seg spørsmålet er følgende:

Arbeiderpartiet er kanskje det partiet som på denne siden av århundreskiftet har frontet NPM framfor noen. Stoltenberg, oppildnet av Tony Blair, frontet og gjennomførte tre reformer som både har svekket velferdsstaten og forverret mange folks hverdag.

Helsereformen: Som er et ektefødt barn av NPM. Basert på erfaringer med konkurranse og markedsorientering fra privat sektor. Stoltenberg og Støre som dyrket foretaksmodellen. Resultatet vet vi. Antall senger i norske sykehus er halvert og pasienter rekker knapt nok å bli lagt inn før de blir skrevet ut. Land som tok dette systemet i bruk før Norge, oppdaget at det ble dyrere og resulterte i flere klager. Flere reverserer det. Arbeiderpartiet forsvarer det.»

Den 12. april 2019 har Statsviter Svenn Arne Lie et leserinnlegg under overskriften:

«AP VILLEDER SINE EGNE I HELSEPOLITIKKEN»

«Arbeiderpartiet begår en stor feil når de angriper høyresidens markedsløsninger i helsesektoren, og samtidig hegner om helseforetakene. Det er virkelighetsfjernt, dumt og river ned tilliten til partiet.

Det begynte så bra. Aps mest suksessfylte samfunnsbyggende prosjekt i etterkrigstiden, det offentlige helsevesenet, er kjennemerket på den norske velferdsmodellen. Men etter foretaksreformen i 2001 har helsepolitikken blitt svært krevende for partiet i møte med velgerne. Over hele landet utkjempes det kamper om sykehusenes framtid. Opprøret mot helseforetakene handler om folks grunnleggende behov for gode helsetjenester, fravær av lokal forvaltning, og om ansatte og pasienter som overkjøres av forretningsdrift og myndighetenes lønnsomhetsfokus. I denne viktige politiske saken, har Ap havna på feil side av streken.

Helseforetak har gjort helsepolitikk til en tapssak for Ap. Omdannelsen fra sykehus til helseforetak i 2001 innebar tre avgjørende endringer i måten det offentlige helsevesenet i Norge ble organisert, finansiert og styrt på. Et helseforetak er ikke et sykehus.»

«Foretaksmodellen egner seg for helt andre virksomheter enn til å forvalte fellesskapets skattemidler til å utføre viktige kompliserte samfunnsfunksjoner.

Møre Ap foreslo på helgas landsmøte et oppgjør med helseforetaksmodellen. Fra Innlandet Ap er det tyst. Som vanlig. Svaret fra Ap-ledelsen er å hegne om helseforetakene, men åpne for mer «demokratisk styring». Slik villedes Aps egne tillitsvalgte og velgere om hva formålet med helseforetaksmodellen reelt sett er. For dette går ikke i hop.

Omgjøringen av sjukehus til helseforetak er det viktigste virkemiddelet for å snu pasientprioriteringen bort fra politisk styring og helsefaglige vurderinger, og over mot lønnsomhetskriterier. Årsakene til manglende demokratisk styring, butikktenkning og overkjøring av ansatte og pasienter, er helseforetaksmodellen. Ikke noe anna.

Helsepolitikk kan bli en vinnersak for Ap. Den eneste muligheten er en tydelig grenseoppgang mot markedsstyringen av sykehusene. Hva betyr det? At helseforetakene må skrotes. Ingen vei utenom.»

Den 9. Januar i år hadde tre representanter fra SV et leserinnlegg i GD med overskriften:

DEN DEMOKRATISKE ABSURDE FORETAKSMODELLEN.

Det fremgår i innlegget at Foretaksmodellen forutsetter at politikere skal holde fingrene fra beslutningsfatet. Foretaksmodellen reduserer politikere til noen som bare kan trygle, be, fortvile.

GD UTTALER DEN 28. DESEMBER 2019

««Alle» later til å være fortvilet. Styret i Sykehuset Innlandet er fortvilet. Adm. direktør likeså. Konstituert divisjonsdirektør Kari Mette Vika er like fortvilet som sin sjef. Ansatte på Lillehammer sykehus er definitivt fortvilet. Og blant pasientgrupper er det stadig flere som lurer på hva som faktisk foregår.

Er pasientsikkerheten satt i spill for å spare kroner? Hvor langt er helseforetakets ledelse villig til å gå? Utredningene knyttet til sykehuset i Lillehammer framstår som noe mer enn å fremme effektiv og rasjonell drift. Innlandets mest komplette sykehus er for lengst i ferd med å bli demontert. Dette skjer uten at partier og politikere løfter en finger.

LILLEHAMMER ARBEIDERPARTI MÅ ENGASJER SEG KLART OG TYDELIG PÅ VEGNE AV BEFOLKNINGEN!

Årsmøte bør i klartekst formidle at partiet på ingen måte kan akseptere at tilretteleggingen for et nytt sykehus i Innlandet resulterer i at Lillehammer sykehus demonteres. Videre bør årsmøte avklare hva LAP mener om Foretaksmodellen,

**Styrets kommentar:**

Styret støtter hovedinnholdet i forlaget fra Heltorp, og mener det allerede er ivaretatt i forslagene 5 og 22

**Styrets innstilling:**

Forslaget ansees ivaretatt gjennom vedtak i forslag 5 og 22. Oversendes styret for oppfølging videre.

**Sak 9**

## **Valg**

**Valgkomiteens innstilling:**

Styret:

Funksjon Navn Periode

Leder: Ane Tosterud Holte 2020 - 2022

Nestleder: Stein B Olsen 2020 - 2021 (ny, velges for ett år)

Sekretær og kvinnekontakt: Merethe Kjellberg 2020 - 2022 (gjenvalg)

Kasserer: Hege Bræin Furuli 2019 - 2021 (ikke på valg)

Medlemskontakt: Geir H. Finstad 2020 - 2022 (gjenvalg)

Styremedlem: Lise Haugstad 2020 - 2022 (gjenvalg)

Styremedlem: Geir Bjørke 2019 - 2021 (ikke på valg)

Styremedlem: Irene Thorsplass 2020 - 2022 (ny)

Styremedlem: Jan Viggo Hageløkken 2019 - 2021 (ikke på valg)

Varamedlem: Jørund Hassel 2019 - 2021 (ikke på valg)

Varamedlem: Trine Plassen 2019 - 2021 (ikke på valg)

Varamedlem: Anders Brabrand 2020 - 2022 (ny)

Varamedlem: Lene Espelund 2020 - 2022 (gjenvalg)

Varamedlem: 2020 - 2021 (velges for ett år)

Revisorer (velges for 1 år):

Kari Fjeseth Aasen Vara: Monica Lunde

Stein Helge Haugen Vara: Arild Haugstad

Utsendinger til representantskapet for Innlandet Ap:

1. Ingunn Trosholmen
2. Hans Christian Enge

Varautsendinger:

1. Ane Tosterud Holte
2. Mads Furu
3. Fazilla Aminzai
4. Knut Arne Vassdokken
5. Turid Wulf Knudsen
6. Jørund Hassel
7. Irene Thorsplass
8. Geir Bjørke
9. Lene Espelund
10. Stein B Olsen
11. Gro Vassbotten
12. Espen Rølla
13. Sigrid Skjølås
14. Espen Granli
15. Marit Roland
16. Stein Helge Riise
17. Lise Haugstad

**Styrets innstilling**

Valgkomite:

Leder Espen Granli

Medlem Gro Vasbotten

Medlem Hans Kristian Enge

Medlem Marit Roland

AUF Oppnevner medlem selv

Styrets innstilling på utsendinger til årsmøtet i Innlandet Ap:

Ingunn Trosholmen

Knut Arne Vassdokken

Ane Tosterud Holte

Espen Østvold Rølla

Turid Wullf Knutsen

Jan Wiggo Hageløkken

Hege Furuli

Hans Kristian Enge

Kvinne/ Mann

*Lillehammer Arbeiderparti har 9 utsendinger til årsmøtet*

*Varautsendinger:*

Styret delegeres ansvar for å fylle ut en rikholdig varaliste.

## **Vedlegg**

Vedlegg 1:

### Årsmelding 2019

Kommunevalget, valgkampen og konstituering av den nye gruppa, har i stor grad preget 2019 for Lillehammer Arbeiderparti. Valgresultatet ble ikke slik vi ønsket og håpet på, men Ingunn Trosholmen er valgt som ordfører for perioden, og vi står fortsatt i en veldig god posisjon til å prege utviklingen i Lillehammer og regionen rundt med Arbeiderpartiets politikk.

De politiske sakene som har preget året har både hatt nasjonal og lokal karakter. Sykehuslokalisering, og tospors jernbane er blant de viktigste nasjonale sakene med stor betydning for Lillehammer som naturlig har preget debatten i partiet. Regjeringens sentraliseringspolitikk har skapt uro og bekymring knyttet til mange offentlige arbeidsplasser i Lillehammer. 2019 var siste år for Oppland fylke, og fremtidig plassering av de ansatte i den nye fylkeskommunen har også engasjert medlemmene i Lillehammer Ap.

I kommunestyret har arbeidet med arealplanen og byplanen fått mye oppmerksomhet og tatt mye tid gjennom 2019. Vi har også hatt sterkt fokus på økonomien i Lillehammer kommune. Gjennom mange år er velferdsstaten underfinansiert av regjeringen, og økonomiplanen som ble vedtatt i desember legger til grunn at budsjetter, og gjennom det kvalitet og kvantitet på tjenestene, kan måtte reduseres i årene som kommer.

**Tillitsvalgte valgt i 2019:**

**Styret for Lillehammer Arbeiderparti**

|  |  |  |
| --- | --- | --- |
| **Rolle** | **Navn** | **Valgperiode** |
| Leder | Mads Furu | 2018-2020 |
| Nestleder og kvinnekontakt | Ane Tosterud Holte | 2019-2021 |
| Sekretær | Merethe Kjellberg | 2018-2020 |
| Kasserer | Hege Bræin Furuli | 2017-2019 |
| Studieleder | Geir Henning Finstad | 2018-2020 |
| Styremedlem | Jan Wiggo Hageløkken | 2019-2021 |
| Styremedlem | Ingunn Trosholmen | 2019-2021 |
| Styremedlem | Geir Bjørke | 2019-2021 |
| Styremedlem | Lise Haugstad | 2018-2020 |
|  |  |  |
| Varamedlem | Hibo Mohammed Abdi | 2018-2020 |
| Varamedlem | Trine Plassen | 2019-2021 |
| Varamedlem | Roar Olsen | 2018-2020 |
| Varamedlem | Jørund Hassel | 2019-2021 |
| Varamedlem | Lene Espelund  | 2019-2020 |
|  |  |  |
| **Tiltredende:** |  |  |
| Ordfører | Espen Granberg JohnsenIngunn Trosholmen | 2015-20192019-2023 |
| Gruppeleder | Mads Furu | 2015-2023 |
| AUF-leder | Fazila Aminzai |  |
| Fylkestingsmedlem | Hans Kristian Enge | 2015-2023 |
| Fylkestingsmedlem | Ragne V T K Stauri | 2015-2019 |

**Innlandet Arbeiderpartis representantskap:**

Ingunn Trosholmen

Anders Brabrand *Varautsendinger:*

Ane Tosterud Holte 1. Knut Arne Vassdokken

2. Lene Espelund

3. Hans Christian Enge

4. Fazila Aminzai

5. Roar Olsen

6. Lise Haugstad

7. Espen Granli

8. Merethe Kjellberg

9. Turid Wulff Knudsen

10. Jan Wiggo Hageløkken

11. Trine Plassen

**Revisorer** (velges for 1 år)

Rolf Harald Dahl

Tove Lillemoen *Vararevisorer:*

Steinar Helge Haugen

Karin Waarhus Kristiansen

**Valgkomité (valgt for ett år):**

Leder Espen Granli

Medlem Gro Vasbotten

Medlem Hans Kristian Enge

Medlem Marit Roland

AUF Fazila Aminzai

**Utsendinger til årsmøter i Innlandet og Oppland Arbeiderparti:**

Espen Granberg Johnsen

Ingunn Trosholmen

Eva Hagen Haugen *Varautsendinger:*

Jan Petter Hammervold Fazila Aminzai

Kari Fjeseth Aasen Hans Kristian Enge

Knut Arne Vassdokken Vivian Haverstadløkken

Hege Furuli Torstein Rudihagen

Roar Olsen Gro Vasbotten

Turid Wulff Knutsen Jørund Hassel

Anders Brabrand Irene Thorsplass

Jon Ivar Brekken

Trine Plassen

Espen Granli

Monica Lunde

Bjørn Rønning

**Øvrig representasjon:**

Følgende personer fra Lillehammer Arbeiderparti har/har hatt tillitsverv i Innlandet Ap:

Mads Furu, studieleder

Hans Kristian Enge, varamedlem kontrollkomiteen

Ragne V T K Stauri, fylkestingsrepresentant frem til valget 2019

Hans Kristian Enge, fylkestingsrepresentant

**Årsmøte:**

Årsmøte i 2019 ble holdt 12. februar, i Gartnerhagen bo- og servicesenter.

Totalt var det 47 medlemmer til stede.

Innleder var leder av Nordland Arbeiderparti, Bjørnar Skjæran.

Det ble fattet 13 politiske og organisatoriske vedtak etter forslag fra medlemmer og styret

**Medlemsmøter:**

Det er avholdt åtte medlemsmøter i 2019. Medlemsmøtene har vært holdt i kommunestyresalen, YK-huset og Gartnerhagen bo- og servicesenter. Medlemsmøtene har vært innkalt med sms og e-post til medlemmene, via Facebook-side og kommunepartiets hjemmeside.

Dato Antall tilstede Viktige saker

10. januar 25 medlemmer til stede Arealpolitikk for framtidas Lillehammer

 Årsmøte i Innlandet Arbeiderparti

 Innledere: Knut Arne Vassdokken

7. mars 25 medlemmer til stede Sykehusstruktur i Innlandet

 Innledere: Randi Mølmen

4. april 20 medlemmer til stede Valgkamp, de viktigste sakene

 Innledere: Hans Kristian Enge, Anders Brabrand og Mads Furu

9. mai 23 medlemmer til stede Næringspolitikk

 Innledere: Trosholmen, Vassdokken, Bjørke og Olsen

6. juni. 12 medlemmer til stede Valgkamp

 Innleder: Mads Furu

7. okt. 37 medlemmer til stede Valgkamp, politisk plattform og konstituering av gruppa

 Innledere: Brenden, Olsen, Trosholmen og Furu

14. nov 18 medlemmer til stede Organisasjonsdebatt

 Innleder: Lise Selnes, Ane Tosterud Holte og Tor-Even Heltorp

26. nov. 27 medlemmer til stede Politisk situasjon etter valget og frem mot neste valg

 Innledere: Bjørnar Skjæran og Kjersti Stenseng

**Styremøter:**

Det har i 2019 vært avholdt 9 møter. 101 saker er behandlet. Varamedlemmer og tiltredende har vært innkalt til alle møter. Styremøtene har i hovedsak vært avholdt i El & IT sine lokaler i Storgata.

**Kvinnenettverk**

Kvinnenettverket i Lillehammer er en aktiv gruppe med tilgang for alle kvinnelige medlemmer i Lillehammer Ap. Vi har en Facebook-side der det legges ut relevant stoff og hvor det inviteres til arrangementer osv. Det har blitt gjennomført to hjemme-hos kvelder i 2019. Hjemme-hos er arrangementer åpne for alle kvinnelige medlemmer der det diskuteres politikk og bygges nettverk hjemme hos ulike medlemmer. Kvinnegruppa har også arrangert en kurskveld med Anita Ihle Steen om møteledelse. I tillegg var det flere deltakere fra kvinnegruppa på kvinnekonferanse i regi av Innlandet Ap, samt at vi har vært aktive på 8. mars med appell og paroler.

**AUF**

Det er et aktivt AUF-lag i regionen.

**Medlemssituasjonen**

Pr 31. desember hadde Lillehammer Arbeiderparti 234 betalende medlemmer. Dette er en nedgang på 3 medlemmer. I 2018 fikk vi 15 nye, betalende medlemmer.

Historiske medlemstall:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2019 | 2018 | 2017 | 2016 | 2015 | 2014 | 2013 | 2012 | 2011 | 2010 | 2009 |
| LAP | 234 | 237 | 244 | 254 | 245 | 234 | 222 | 224 | 243 | 203 | 209 |

**Valgkamp**

Valgkamputvalget besto av:

Leder Roar Olsen

Medlemmer Merethe Kjellberg, Hans Kristian Enge, Ane Tosterud Holte, Turid Wulff Knutsen, Ingunn Trosholmen og Anders Brabrand

**Overordnet mål for valgkampen 2019:**

* Vi skal vinne kommunevalget 2019 og beholde ordføreren og varaordføreren!
* Vi skal opprettholde stemmetallet fra valget i 2015.
* Vi skal bygge allianser som gjør oss styringsdyktige.
* Vi skal være synlige, med aktivitet på ulike arenaer.
* Vi skal ha tilstrekkelig med frivillige gjennom valgkampen.
* Vi skal øke medlemstallet i Lillehammer Arbeiderparti.

**Resultat og evaluering:**

Arbeiderpartiet gjorde et dårlig valg både i Lillehammer, i Innlandet og nasjonalt. Nasjonalt fikk vi 24,8 % av stemmene ved kommunevalget– en nedgang på 8,2 prosentpoeng fra forrige kommunevalg. I Lillehammer fikk vi 27,9 % av stemmene – en nedgang på 17,6 prosentpoeng. Ved fylkestingsvalget fikk Arbeiderpartiet en oppslutning på 34,1 %. Dette var en nedgang på 9,7 prosentpoeng fra det samlede resultatet i Hedmark og Oppland i 2015.

Valget og valgkampen ble evaluert og oppsummert i medlemsmøtet i oktober. Av våre overordnede målsetninger for valget oppnådde vi det viktigste gjennom at vi beholdt ordførermakten i Lillehammer. Dette oppnådde vi gjennom alliansebygging og godt samarbeid både politisk og valgteknisk med SV, MDG, Venstre og KRF.

Samtidig mistet vi varaordfører, og vi fikk 1605 færre stemmer enn sist. Vi greide heller ikke å bruke valgkampen til å rekruttere nye medlemmer til partiet i stor nok grad. Det er vi ikke fornøyd med.

Selve valgkampen ble gjennomført mer eller mindre som planlagt med stands, husbesøk, postkasseaksjon og god synlighet både i aviser og sosiale medier. Valgkampen ble ikke preget av at vi satt agendaen med våre saker, men fokus ble på dårlig kommuneøkonomi og lav kvalitet på tjenestene i helse og omsorgssektoren sammenlignet med andre kommuner.

Styret har hatt egne diskusjoner om valgresultat og gjennomføring av valgkamp, og har bidratt til evalueringen i Innlandet Arbeiderparti. Etter styrets mening er det skrevet en god evaluering av valgkampen fra Innlandet Arbeiderparti, som også bør ligge til grunn når Lillehammer Arbeiderparti begynner planleggingen av valgkampen i 2023.

**Økonomi**

Lillehammer Arbeiderparti har et resultat på ca. 7.000 kroner bedre enn budsjett i 2019, og har en fornuftig egenkapital situasjon for å sikre gode økonomiske rammer fram mot kommende valgkamper. Valgresultatet i 2019 gjør at vi de neste fire årene kan forvente om lag 40.000 kroner årlig mindre i offentlig støtte enn vi mottok i forrige fireårsperiode. Egenkapitalen er på 386.281 kroner ved utgangen av 2019.

*Lillehammer 23. januar 2019,*

Styret

Mads Furu Jan Wiggo Hageløkken

Merethe Kjellberg Hege Bræin Furuli

Geir Henning Finstad Ane Tosterud Holte

Ingunn Trosholmen Geir Bjørke

Lise Haugstad Fazila Aminzai (AUF)

Vedlegg 2:

Årsmelding fra kommunestyregruppa 2019

Gruppa har besto 1.1.19-10.10.19 av følgende 22 faste representanter:

Espen Granberg Johnsen (ordfører), Ingunn Trosholmen (varaordfører), Mads Furu (gruppeleder), Anders Brabrand, Ingrid Sunniva Bungum, Knut Arne Vassdokken, Torstein Rudihagen, Vivian Haverstadløkken, Roar Olsen, Tor Magnus Lund, Svein Grandalen, Espen Granli, Jan Petter Hammervold, Endre Berger, Merethe Kjellberg, Bjørn Rønning, Lise Johansen Haugstad, Gro Vasbotten, Jon Ivar Brekken, Jørund Hassel, Kari Fjeset Aasen og Irene Thorsplass.

Fra gruppa utgikk et gruppestyre bestående av Espen G. Johnsen, Ingunn Trosholmen, Mads Furu, Knut Arne Vassdokken, Bjørn Rønning og Lise H. Johansen.

Fra 10.10.19 har gruppa bestått av følgende 13 faste representanter og 16 vararepresentanter:

Ingunn Trosholmen (ordfører), Mads Furu (gruppeleder), Anders Brabrand, Merethe Kjellberg, Sigrid Skjølås, Knut Arne Vassdokken, Fazila Amizai, Roar Olsen, Ane Tosterud Holte, Geir Bjørk, Espen Østvold Rølla, Hege Bræin Furuli og Marit Roland er faste representanter i kommunestyret.

Espen Granli, Stein B. Olsen, Lise Haugstad, Hans Kristian Enge, Bjørn Rønning, Bente Ohnstad, Jørund Hassel, Lene Espelund, Stein Helge Riise, Turid Wulff Knutsen, Gro Vasbotten, Jan Wiggo Hageløkken, Ahmed Ali, Irene Thorsplass, Endre Berger og Turid Klette er vararepresentanter.

Det er ikke valgt noe gruppestyre for den nye gruppa, men Merethe Kjellberg er nestleder og Knut Arne Vassdokken er sekretær.

Det har i 2019 blitt avholdt 12 møter og behandlet 128 saker i kommunestyret. Kommunestyregruppa har i hovedsak hatt møte før hvert kommunestyremøte, det vil si en gang i måneden. I forbindelse med budsjettbehandlingen hadde gruppa flere ekstra møter, og det er planlagt to gruppemøter i måneden for den nye gruppa.

Kommunestyregruppa har sikret flertall for Arbeiderpartiets politikk i alle saker i kommunestyret i 2019. I de aller fleste sakene har vi funnet sammen med våre alliansepartnere. Avtalen om felles politisk plattform med SV og Venstre for perioden 2015-2019 var et effektivt verktøy både i kommunestyret, formannskapet og i utvalgene, og etter valget inngikk vi en ny politisk avtale med de samme to partiene, MDG og KRF.

Sakene som er behandlet i kommunestyret 2019 er å finne på Lillehammer kommunes hjemmesider. Blant de største og viktigste sakene var som alltid behandlingen av økonomiplan, handlingsplan og budsjett. Kommeplanens arealdel og byplanen har vært på høring, men enda ikke kommet til endelig behandling.

Konstitueringen av det nye kommunestyret ble ekstra krevende da Høyre krevde forholdsvalg i alle utvalg. Resultatet ble godt for Arbeiderpartiet og koalisjonen. Posisjonen har flertall i alle utvalg. Arbeiderpartiet har i tillegg til ordfører også ledervervet i planutvalget ved Knut Arne Vassdokken, og Ane Tosterud Holte, Geir Bjørke og Arild Haugstad er nestledere i hhv utvalg for oppvekst, utdanning og kultur, utvalg for helse og velferd og kontrollutvalget.

Kommunestyregruppa har i 2019 hatt et godt samarbeid med styret i kommunepartiet.

Mads Furu, gruppeleder

Lillehammer, 20.01.20

## **Sanger**

### Internasjonalen

*Fransk originaltekst: Eugene Pottier (1871)*

*Til norsk bokmål: Olav Kringen (1904)*

*Melodi: Pierre Degeyter (1888)*

Opp, alle jordens bundne trelle!

Opp I, som sulten knuget har!

Nå drønner det av rettens velde,

til siste kamp det gjøres klar.

Alt det gamle vi med jorden jevner:

Opp slaver, nå til frihet frem!

Vi intet var, men alt vi evner,

til rydning for vårt samfunnshjem

Så samles vi på valen,

seiren, vet vi, at vi får!

Og Internasjonalen

skal få sin folkevår!

Arbeider, bonde, våre hære

de største er, som stevner frem!

Vår arvedel skal jorden være,

vi sammen bygge vil vårt hjem.

Som av rovdyr vårt blod er blitt suget,

men endelig slår vi dem ned.-

Og mørket, som så tungt oss knuget,

gir plass for solens lys og fred

Så samles vi på valen,

seiren, vet vi, at vi får!

Og Internasjonalen

skal få sin folkevår!

### Din tanke er fri

*Norsk tekst: Alf Cranner (Gammel tysk folkevise)*

Din tanke er fri,

hvem tror du den finner.

Den flykter forbi,

slik skygger forsvinner.

Den kan ikke brennes,

av fiender kjennes.

:/: Og slik vil det alltid bli

Din tanke er fri! :/:

Jeg tenker hva jeg vil,

mitt ønske bestemmer.

I stillhet blir det til,

i ukjente drømmer.

Min tanke og lengsel

vil bryte hvert stengsel.

:/: Og slik vil det alltid bli

Din tanke er fri! :/:

Og tvinges vi inn

bak jernslåtte dører,

da flykter den vind

som tankene fører.

Fordi våre tanker

kan rive ned skranker.

:/: Og slik vil det alltid bli

Din tanke er fri! :/:

### Seiren følger våre faner

*Tekst og melodi: Aasen/ Kramer*

Seiren følger våre faner

fram gjennom stormer og strid,

løft dem høyt i sterke hender

over vår jernhårde tid.

Det er fedres dyre arv,

de var trofast med

der hvor slitets menn og kvinner

for sin frihet stred.

De gav kraft og pågangsmot

når vi gikk til slag:

Seiren følger våre faner!

Arbeidsfolk slå lag!

Seiren følger våre faner!

Kampluren gjaller på ny.

Nå skal atter framtidsfolket

samles fra bygd og fra by:

Mennene fra harv og plog,

verksted og kontor,

Kvinnene fra hus og hytter

- folk fra fjell og fjord.

Hele folket er på marsj

fram mot nye slag.

Seiren følger våre faner!

Arbeidsfolk - slå lag!

Seiren følger våre faner!

Lytt til den jublende sang!

Se det folketog som tolker

arbeidets skapende trang.

Bær mot fred og frihet fram

røde faners brann -

vi går ut i dag å verge

folkets fedreland.

Mann og kvinne - vær på vakt,

klar til stridens dag.

Seiren følger våre faner!

Arbeidsfolk - slå lag!

### Syng høyt kamerater

*Tekst og melodi: Stein Ove Berg*

Skal du plante et tre

må du velge et sted

det slår rot og vil vokse i fred.

For hvis stormene kommer fra havet en høst,

tar de tak og kan bryte det ned.

:/: Syng høyt kamerater,

og la meg få høre,

at dere står sammen med meg. :/:

Vi er trær i en skog

som ble plantet av folk

som visste hvor trær skulle stå.

Vi er frukter av frø,

og såddes av dem

som forsto: Det er viktig å så!

:/: Syng høyt kamerater,

og la meg få høre,

at dere står sammen med meg. :/:

Hvis du tror du vil stå,

om de andre blir felt,

bør du frykte for stormer hver høst.

Står vi sammen og vokser,

vil stormene kun

gi kronene sterkere røst.

:/: Syng høyt kamerater,

og la meg få høre,

at dere står sammen med meg. :/:

### Ta hverandre i handa og hold

*Tekst og melodi: Stein Ove Berg*

Vi har gått under faner og flagg

på en lang vei fra natt imot dag.

Hån og spott har vi tålt,

men vår styrke ble målt

var vi sterkest - vi kjemper i lag.

Det har hendt våre rekker ble brutt

av soldater med kuler og krutt.

Men vår mannsterke hær

med de brukne gevær

sto som fjell, og de seiret til slutt.

Mang en bauta vil stå uten navn

- reist av tårer, av sult og av savn –

over kvinner med mot

som var stamme og rot

for et mai-løv som vi fikk i favn.

Det fins de som har snudd seg og gått,

som tror frihet er no´ man har fått.

De vil smi for seg selv,

tror på evner og hell,

slike folk har vår framtid forrådt.

Nei, nå gjelder det mere enn før!

For hvis samholdet rakner og dør,

venter fiender nok

som vil splitte vår flokk.

Og vår flamme blir aske og glør

Du skal synge, men aldri i moll!

Du skal kjempe, men aldri med vold!

Tusener støtter vår sak

så vær stolt og stå rak!

Ta hverandre i handa - og hold.

### De unge slekter

*Tekst og melodi: Kåre Holt/ Jolly Kramer-Johansen*

En gang i fjerne tider trellet i andres jord

fedre som møtte sulten uten et ord.

Nådeløs lå en vinter over vårt nakne land.

Da så de våren komme, kvinne og mann.

Den gang da far min løftet fanen i tro og tross,

sådde han korn og frihet, sådde for oss.

Over ham sprang en stjerne, under ham sang en jord.

Slik ble mann en såmann for barn og mor.

Over deg sprang en stjerne, dypt i deg sang et hav!

Dyr var din drøm om freden som krigen gav.

Du er den unge skaper, kornet ditt våpen, bror.

Så la din sang få klinge vidt over jord.

Barn skal bli født og vokse inn i en ufødt tid.

La dem da modig møte den gode strid!

Landet ble ditt, og kornet duver i sol og vind.

Nå skal de unge slekter høste det inn.

